ผู้นำฝรั่งเศสชี้เหตุวินาศกรรมปารีสเป็น “การก่อสงคราม” โดยกลุ่ม IS
ผู้นำฝรั่งเศสชี้เหตุวินาศกรรมปารีสเป็น "การก่อสงคราม" โดยกลุ่ม IS
16 พ.ย. 2558

ประธานาธิบดีฟรองซัวส์ อัลลองด์ แห่งฝรั่งเศสชี้แจงกับประชาชนฝรั่งเศสว่า เหตุโจมตีครั้งรุนแรงในพื้นที่หลายแห่งในกรุงปารีสเมื่อคืนวันศุกร์ถือเป็น “การก่อสงคราม” โดยกลุ่มหัวรุนแรงรัฐอิสลาม (IS) ซึ่งจัดเตรียมและวางแผนที่ต่างประเทศ
ขณะที่นายฟรองซัวส์ โมแลงส์ อัยการฝรั่งเศสแถลงข่าวว่า ผู้ต้องสงสัยเป็นทีมงาน 3 ชุดซึ่งสังหารโหดประชาชนฝรั่งเศสในพื้นที่ 6 จุดทั่วกรุงปารีส เป็นการบ่งชี้ว่า วินาศกรรมครั้งนี้มีการวางแผนเอาไว้ก่อน หรือเป็นการโจมตีก่อการร้ายที่มีการประสานงานกัน
ภายหลังเหตุการณ์ที่กรุงปารีส กลุ่ม IS  ได้ออกมาอ้างความรับผิดชอบต่อเหตุการณ์โจมตีในครั้งนี้ ซึ่งถือเป็นเหตุการณ์ที่มีผู้เสียชีวิตมากที่สุดบนแผ่นดินของฝรั่งเศสนับตั้งแต่สงครามโลกครั้งที่สอง และมีขึ้นหลังจากที่รัฐบาลฝรั่งเศสได้เปิดปฏิบัติการณ์ทางทหารต่อกลุ่มนักรบไอเอสในซีเรียและอิรัก โดยไอเอสได้ขู่ที่จะโจมตีผลประโยชน์ของฝรั่งเศสต่อไป
ทั้งนี้ บรรดาอัยการในฝรั่งเศสได้เปิดการสืบสวนครั้งใหญ่ และล่าสุดทราบชื่อผู้ต้องสงสัย 2 ราย คนแรกเป็นชายสัญชาติฝรั่งเศสวัย 29 ปี อีกคนเป็นชายวัย 25 ปีซึ่งถือหนังสือเดินทางซีเรีย
สำหรับโอมาร์ อิสมาอิล มอสเตฟาอี เป็นหนึ่งในมือปืนที่กราดยิงในคอนเสิร์ตที่จัดในโรงละครบาตาคล็องในระหว่างที่วงดนตรีสหรัฐกำลังแสดง โดยชายผู้นี้เกิดที่ชานเมืองฝรั่งเศส และอาศัยอยู่ที่เมืองชาทร์ ทางตะวันตกเฉียงใต้ของกรุงปารีส
สื่อฝรั่งเศสรายงานด้วยว่า เจ้าหน้าที่สืบสวนของฝรั่งเศสได้เริ่มต้นสืบสวนบุคคล 6 คน อาทิ พ่อและภรรยาของมอสเตฟาอี และได้ทำการรื้อค้นที่พักอาศัยและค้นหาทรัพย์สินของชายฝรั่งเศสนี้แล้ว
 
อินโฟเควสท์ แปลและเรียบเรียง